

RĪGAS 69. PAMATSKOLA

Imantas iela 11 A, Rīga, LV-1067, tālrunis 67474165, e-pasts: r69ps@riga.lv

IEKŠĒJIE NOTEIKUMI

Rīgā

2025. gada 1. septembrī Nr.VS69-25-4-nts

**Rīgas 69. pamatskolas izglītojamo**

**mācību sasniegumu vērtēšanas kārtība**

*Izdoti saskaņā ar Vispārējās izglītības likuma 10. panta trešās daļas 2. punktu, Ministru kabineta 27.11.2018. noteikumu Nr. 747 „Noteikumi par valsts pamatizglītības standartu un pamatizglītības programmu paraugiem″ 15. punktu un 11. pielikuma 19. punktu, Ministru kabineta 3.09.2019. noteikumu Nr. 416 „Noteikumi par valsts vispārējās vidējās izglītības standartu un vispārējās vidējās izglītības programmu paraugiem″ 20. punktu un 11. pielikuma 16. punktu, Rīgas 69. pamatskolas nolikuma 58. punktu.*

**I . Vispārīgie jautājumi**

1. Izglītojamo mācību sasniegumu vērtēšanas kārtība (turpmāk – vērtēšanas kārtība) nosaka Rīgas 69. pamatskolas (turpmāk – Skola) skolēnu mācību sasniegumu vērtēšanas kārtību un organizāciju Skolā, nodrošinot skolēnu snieguma vērtēšanas kvalitāti atbilstoši normatīvo aktu prasībām. Vērtēšanas kārtība nosaka, kā tiek īstenota summatīvā, diagnosticējošā un formatīvā vērtēšana un skolas dokumentos atspoguļoti skolēnu mācīšanās rezultāti.
2. Vērtēšanas kārtība nosaka vienotus skolēnu mācīšanās vērtēšanas pamatprincipus skolā un veicina par tiem skolēnu un pedagogu izpratni.
3. Ar vērtēšanas kārtību klašu audzinātāji iepazīstina skolēnus katra mācību gada sākumā. Skolēns skolas sagatavotā veidlapā ar parakstu apliecina, ka ir iepazinies ar vērtēšanas kārtību.
4. Skola nepilngadīgā skolēna likumiskos pārstāvjus (turpmāk – vecākus) ar vērtēšanas kārtību iepazīstina katra mācību gada sākumā, elektroniski nosūtot to skolvadības sistēmā (turpmāk – E-klase).

**II. Mācību sasniegumu vērtēšanas plānošana**

1. Skola plāno un īsteno valsts pamatizglītības un valsts vispārējās vidējās izglītības standartā noteiktos mācību snieguma vērtēšanas veidus:

5.1. formatīvā vērtēšana, kas ir ikdienas mācību procesa sastāvdaļa un nodrošina skolēnam un pedagogam atgriezenisko saiti par skolēna tā brīža sniegumu pret plānotajiem sasniedzamajiem rezultātiem;

5.2. diagnosticējošā vērtēšana, lai noteiktu skolēna mācīšanās vajadzības un sniegtu skolēnam papildu atbalstu, plānotu un uzlabotu mācīšanu;

5.3. monitoringa vērtēšana, lai izvērtētu skolēnu sniegumu un mācību procesa kvalitāti. Monitoringa darbu vērtējumi neietekmē skolēna snieguma summatīvos vērtējumus;

5.4. summatīvā vērtēšana, ko organizē mācīšanās posma nobeigumā (piemēram, temata, mācību gada, izglītības pakāpes noslēgumā), lai novērtētu un dokumentētu skolēna mācīšanās rezultātu.

6. Pedagogi, sadarbojoties mācību priekšmetu vai mācību jomas grupās, mācību gada sākumā izstrādā summatīvo vērtēšanas darbu plānu atbilstoši mācību priekšmeta satura specifikai, fiksējot to kopējā skolas plānošanas dokumentā. Summatīvo vērtējumu skaits mācību priekšmetā atbilst tematu skaitam, tematus var apvienot. Ieteicamais summatīvo vērtējumu skaits mācību gadā:

|  |  |  |  |  |  |  |
| --- | --- | --- | --- | --- | --- | --- |
| *Stundu skaits nedēļā* | *1* | *2* | *3* | *4* | *5* | *6* |
| *Summatīvo vērtējumu skaits* ***gadā*** | *4* | *4* | *6* | *6* | *8* | *8* |

7. Mācību gada sākumā skolēni un vecāki tiek iepazīstināti e-klasē ar visu mācību priekšmetu vērtēšanas plānu, kas ietver summatīvās vērtēšanas darbu skaitu un tematus.

8. Katra mācību gada sākumā mācību priekšmeta pedagogs iepazīstina skolēnus ar attiecīgā mācību priekšmeta vērtēšanas plānu, kas ietver summatīvās vērtēšanas darbu skaitu, un mācību gada un mācību priekšmeta vērtējumu iegūšanas nosacījumus.

9. Vērtējumu mācību priekšmetā gadā var iegūt, ja iegūti vērtējumi visos plānotajos summatīvās vērtēšanas darbos.

10. Skolēnam dienā tiek plānots ne vairāk kā divi temata nobeiguma vērtēšanas darbi. Darbu norises laiku pedagogs fiksē E-klases pārbaudes darbu plānotājā mācību gada sākumā, koriģē (ja nepieciešams) ne vēlāk kā nedēļu pirms darba norises, atzīmējot to plānotājā un informējot skolēnus.

11. Pirms katra summatīvā vērtēšanas darba mācību priekšmeta pedagogs informē skolēnu par plānoto sasniedzamo rezultātu un vērtēšanas kritērijiem.

12. Mācību priekšmeta pedagogs pielāgo mācību snieguma vērtēšanu skolēnu dažādajām mācīšanās vajadzībām, piemēram, laika dalījumam un ilgumam, videi, skolēna snieguma demonstrēšanas veidam, piekļuvei vērtēšanas darbam.

**III. Mācību snieguma vērtējumu atspoguļošana un vērtēšanas organizēšana**

13. Vērtējums atspoguļo skolēna sniegumu vērtēšanas brīdī attiecībā pret konkrētiem sasniedzamajiem rezultātiem (zināšanas, izpratne, prasmes mācību jomā, caurviju prasmes), ikviena skolēna sniegumam piemērojot līdzvērtīgus nosacījumus un vienādus kritērijus.

14.Diagnosticējošā vērtēšana tiek izmantota, lai izvērtētu skolēna mācīšanās stiprās un vājās puses un noskaidrotu nepieciešamo atbalstu. Diagnosticējošie vērtējumi neietekmē skolēna snieguma summatīvos vērtējumus. Diagnosticējošo vērtējumu var izteikt aprakstoši (STAP) vai procentos.

15. **Formatīvie** vērtējumi par būtiskiem skolēniem sasniedzamajiem rezultātiem katra temata ietvaros tiek fiksēti E-klasē. Tos pedagogi izmanto, plānojot mācīšanu, savukārt skolēni, plānojot savu mācīšanos.

16.Formatīvo vērtējumu skolotājs var izteikt mutiski, aprakstoši, procentos vai arī izmantojot pakārtotos sasniedzamos rezultātus STAP – sācis apgūt (skolvadības sistēmā – “S”), turpina apgūt (skolvadības sistēmā “T”), apguvis (skolvadības sistēmā – “A”), apguvis padziļināti (skolvadības sistēmā – “P”) (1. pielikums).

17. STAP izsaka šādos apguves procentos:

|  |  |  |  |  |
| --- | --- | --- | --- | --- |
|  | S | T | A | P |
| Apguves % no | 0 | 41 | 67 | 87 |

18. Formatīvā darba vērtējums 0 % iegūst, ja:

18.1. skolēns ir piedalījies mācību stundā, bet nav iesniedzis formatīvo vērtējamo darbu;

18.2. skolēns atsakās veikt formatīvo pārbaudes darbu;

18.3. rakstiskais formatīvais pārbaudes darbs nav pildīts atbilstoši prasībām – nav rakstīts ar zilu vai melnu pildspalvu, ja ir izmantots zīmulis (to drīkst lietot tikai zīmējumos) vai korektors, ja izpildīts nesalasāmā vai grūti salasāmā rokrakstā, ja darba izpildes laikā tiek konstatēta neatļautu palīglīdzekļu izmantošana, ja darbs satur tematam neatbilstošu saturu, komentārus, uzrakstus, zīmējumus;

18.4. mutiskās vai kombinētās formas formatīvais pārbaudes darbs, prezentācija u.c. pārbaudes darba formas saturs vai izpildes forma neatbilst uzdotajam tematam, satur aizvainojošu, vulgāru, cilvēka cieņu aizskarošu u.tml. informāciju;

18.5. tiek konstatēts, ka formatīvais darbs nav veikts patstāvīgi (iesniegts plaģiāts).

19. **Summatīvo** vērtēšanu organizē mācīšanās posma noslēgumā (piemēram, temata, mācību gada, izglītības pakāpes noslēgumā), lai novērtētu un dokumentētu skolēna mācīšanās rezultātu. Summatīvā vērtēšana 4.-9. klasē tiek izteikta 10 ballu skalā (10 – "izcili", 9 – "teicami", 8 – "ļoti labi", 7 – "labi", 6 – "gandrīz labi", 5 – "viduvēji", 4 – "gandrīz viduvēji", 3 – "vāji", 2 – "ļoti vāji", 1 – "ļoti, ļoti vāji"). Skolotājam pārbaudes darbos, kas tiek vērtēti ar atzīmi, skolēnam ir jādod iespēja saņemt maksimālo vērtējumu 10 ballu skalā.

1. Pedagoga noteiktie temata nobeiguma vērtēšanas darbi ir obligāti, izņemot vērtēšanas kārtības 26. punktā noteikto gadījumu. Ja skolēns nepiedalās temata nobeiguma darbā, pedagogs E-klasē fiksē gan skolēna mācību priekšmeta stundas kavējumu („n”), gan obligāti veicamā temata nobeiguma darba neizpildi („nv”).
2. Skolēna mācību sniegumu vērtējumu 10 ballu skalā izsaka atbilstoši mācību priekšmeta skolotāja piemērotajiem kritērijiem sekojošiem apguves procentiem (2. pielikums).

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Balles | 1 | 2 | 3 | 4 | 5 | 6 | 7 | 8 | 9 | 10 |
| **Apguves % no** | 1-10 | 11-20 | 21-33 | 34-40 | 41-54 | 55-66 | 67-74 | 75-86 | 87-94 | 95-100 |

1. **Summatīvos** pārbaudes darbus un to vērtēšanas kritērijus **1. – 3. klasēs** atbilstoši katra mācību priekšmeta standartam un programmai veido mācību priekšmeta pedagogs. Visiem summatīvajiem pārbaudes darbiem jābūt veidotiem tā, lai izglītojamiem dotu iespēju iegūt vērtējumu visos līmeņos (STAP). Summatīvajā vērtēšanā obligātajos pārbaudes darbos 1. – 3. klasēs izmanto pakārtotos sasniedzamos rezultātus un apguves līmeņu aprakstus (STAP).
2. Apzīmējumu “nav vērtējuma” (“n/v”) lieto:

18.1. ja skolēns nav piedalījies mācību stundā, kurā notiek summatīvais pārbaudes darbs – apzīmējums n/nv;

18.2. ja skolēns ir piedalījies mācību stundā, bet nav iesniedzis summatīvi vērtējamo darbu;

18.2. ja skolēns atsakās veikt summatīvo pārbaudes darbu;

18.4. ja rakstiskais summatīvais pārbaudes darbs nav pildīts atbilstoši prasībām – nav rakstīts ar zilu vai melnu pildspalvu, ja ir izmantots zīmulis (to drīkst lietot tikai zīmējumos) vai korektors, ja izpildīts nesalasāmā vai grūti salasāmā rokrakstā, ja darba izpildes laikā tiek konstatēta neatļautu palīglīdzekļu izmantošana, ja darbs satur tematam neatbilstošu saturu, komentārus, uzrakstus, zīmējumus;

18.5. ja mutiskās vai kombinētās formas summatīvais pārbaudes darbs, prezentācija u.c. pārbaudes darba formas saturs vai izpildes forma neatbilst uzdotajam tematam, satur aizvainojošu, vulgāru, cilvēka cieņu aizskarošu u.tml. informāciju;

18.6. ja tiek konstatēts, ka summatīvais darbs nav veikts patstāvīgi (uzdevumi vai to daļas vairākiem skolēniem veiktas identiski vai iesniegts plaģiāts).

1. Ja skolēns summatīvajā pārbaudes darbā nav ieguvis vērtējumu, pedagogs saskaņo darba veikšanas termiņu divu nedēļu laikā kopš temata nobeiguma darba norises vai skolēna atgriešanās skolā.
2. Ja skolēns attaisnojošu iemeslu dēļ ir kavējis vairākus temata nobeiguma pārbaudes darbus priekšmetā pedagogs, saskaņojot ar skolas direktora vietnieku, var veidot kombinētu pārbaudes darbu par vairākiem tematiem.
3. Ja līdz mācību gada noslēgumam nav iegūts vērtējums kādā no mācību priekšmeta summatīvajiem pārbaudes darbiem, skolēns nesaņem vērtējumu gadā.
4. Pedagogs var izmantot iegūtos mācīšanās pierādījumus un atbrīvot skolēnu no summatīvi vērtētā temata nobeiguma darba vai darba daļas izpildes sakarā ar skolēna piedalīšanos ārpusskolas pasākumos, kas saistīti ar konkrēto mācību priekšmetu un atspoguļo pierādījumus par mācību priekšmetā paredzēto sasniedzamo rezultātu apguvi.
5. Izliekot gada vērtējumu mācību priekšmetā, izmantot matemātisko noapaļošanu.

**IV. Mācību sasniegumu vērtējumu paziņošana**

1. Ierakstus par mācību stundu un mājas darbu E-klases žurnālā pedagogi veic par katru darba dienu līdz plkst. 17.00, skolēnu saņemtos formatīvos vērtējumus fiksē ne vēlāk kā triju darba dienu laikā, bet summatīvos vērtējumus – ne vēlāk kā septiņas darba dienas pēc temata nobeiguma darba iesniegšanas.
2. Mācību priekšmeta summatīvi vērtētie pārbaudes darbi tiek analizēti un saglabāti pie pedagoga līdz mācību gada beigām. Pēc pilngadīga skolēna vai vecāka lūguma pedagogs nodrošina viņam iespēju iepazīties ar attiecīgā skolēna veikto temata nobeiguma pārbaudes darbu.
3. Mācību gada noslēgumā līdz 15.maijam 4. - 9. klašu skolēniem visos mācību priekšmetos ir jāizliek prognozējamais gada vērtējums.
4. Summatīvo vērtējumu iegūst, kārtojot pārbaudes darbus temata noslēgumā. Vērtējumam var būt atšķirīgs "svars" un tādējādi lielāka ietekme uz gala vērtējumu atkarībā no temata apjoma.

**V. Mācību sasniegumu vērtējuma uzlabošana un pārskatīšana**

1. Ja radušās nesaskaņas par skolēna vērtējumu mācību priekšmetā temata noslēgumā, pēc vecāku vai pilngadīga skolēna rakstiska pieprasījuma skolas direktors pieņem lēmumu par vērtējuma apstiprināšanu vai pārskatīšanu.
2. Ja mācību gada noslēgumā vērtējums mācību priekšmetā izšķiras vienas balles robežās, skolēnam ir iespēja demonstrēt sniegumu, veicot kombinētu pārbaudes darbu.
3. Ja mācību gada noslēgumā, skolēns izsaka vēlēšanos uzlabot vērtējumu, pedagogs piedāvā kombinētu pārbaudes darbu, kas ietver būtiskāko mācību gada sasniedzamo rezultātu pārbaudi mācību priekšmetā. Divu mācību dienu laikā skolēni var iesniegt rakstisku iesniegumu par vēlmi uzlabot gada vērtējumu.
4. Par kombinētā pārbaudes darba laiku informē skolēnus ne vēlāk kā trīs dienas pirms darba norises.
5. Ja kombinētā pārbaudes darbā iegūtais vērtējums ir zemāks nekā mācību gadā iegūtais, mācību gada vērtējums netiek samazināts.
6. Kombinētajā darbā iegūtā vērtējuma ieteicamais svars ir 70 % pret iepriekš iegūto vērtējumu gadā. (Piemērs gada vērtējuma izlikšana, ņemot vērā kompleksā darba rezultātu: ja gada vērtējums ir 6 un kompleksā pārbaudes darba vērtējums ir 8, tad galīgo vērtējumu gadā aprēķina: 6 × 0,3 + 8 × 0,7 = 1,8 + 5,6 = 7,4 = 7).

**VI. Noslēguma jautājumi**

1. Atzīt par spēku zaudējušiem Skolas 2024. gada 18. septembrī iekšējos noteikumus Nr.35-nts “Rīgas 69.pamatskolas izglītojamo mācību sasniegumu vērtēšanas kārtība” un to grozījumus.
2. Grozījumus vērtēšanas kārtībā izdara, pamatojoties uz izmaiņām normatīvajos aktos vai ar skolas pedagoģiskās padomes lēmumu.

Direktore N. Smilga

Saskaņots Pedagoģiskās padomes sēdē 28.08.2025.

1. pielikums

Snieguma līmeņu apraksts 1. –3. klašu skolēnu mācību sasniegumu vērtēšanai

|  |  |  |  |  |  |
| --- | --- | --- | --- | --- | --- |
|  | Kritērijs | Sācis apgūt (S) | Turpina apgūt (T) | Apguvis (A) | Apguvis padziļināti (P) |
| 1. | Demonstrēto zināšanu, izpratnes, pamatprasmju mācību jomā, caurviju prasmju apjoms un kvalitāte | Skolēna sniegums (demonstrētās zināšanas, izpratne, pamatprasmes mācību jomā un caurviju prasmes) liecina, ka ir uzsākta plānotā sasniedzamā rezultāta apguve. | Skolēna sniegums (demonstrētās zināšanas, izpratne, pamatprasmes mācību jomā un caurviju prasmes) liecina, ka plānotais sasniedzamais rezultāts sasniegts daļēji un tas nav noturīgs. | Skolēna sniegums (demonstrētās zināšanas, izpratne, pamatprasmes mācību jomā un caurviju prasmes) liecina, ka plānotais sasniedzamais rezultāts sasniegts pilnībā un tas ir noturīgs. | Skolēna sniegums (demonstrētās zināšanas, izpratne, pamatprasmes mācību jomā un caurviju prasmes) liecina, ka plānotais sasniedzamais rezultāts sasniegts padziļināti un tas ir noturīgs. |
| 2. | Atbalsta nepieciešamība | Skolēnam nepieciešams atbalsts un regulāri pedagoga apstiprinājumi uzdevuma izpildei. | Skolēnam dažkārt nepieciešams pamudinājums, lai sekotu uzdevuma izpildei. | Skolēns uzdevumu izpilda patstāvīgi. | Skolēns uzdevumu izpilda patstāvīgi, spēj pamatot atbilstošās stratēģijas izvēli. |
| 3. | Spēja lietot apgūto tipveida vai nepazīstamā situācijā | Skolēns demonstrē sniegumu ar pedagoga atbalstu zināmā tipveida situācijā. | Skolēns demonstrē sniegumu pārsvarā patstāvīgi tipveida situācijā, atsevišķā gadījumā – arī mazāk zināmā situācijā, ja nepieciešams, izmanto atbalsta materiālus. | Skolēns demonstrē sniegumu gan zināmā tipveida situācijā, gan nepazīstamā situācijā. | Skolēns demonstrē sniegumu zināmā tipveida situācijā, nepazīstamā situācijā un starpdisciplinārā situācijā. |

1. pielikums

Snieguma līmeņu apraksts 4.–9. klašu skolēnu mācību sasniegumu vērtēšanai

|  |  |  |  |  |  |  |
| --- | --- | --- | --- | --- | --- | --- |
| 1. | Snieguma līmenis | Sācis apgūt | | Turpina apgūt | Apguvis | Apguvis padziļināti |
| 2. | Balles | 1–2 | 3–4 | 5–6 | 7–8 | 9–10 |
| 3. | Apguves procenti | 0–20 % | 21–40 % | 41–66 % | 67–86 % | 87–100 % |
| 4. | Kritēriji | | | | | |
| 4.1 | Demonstrēto zināšanu, izpratnes, prasmju mācību jomā un caurviju prasmju apjoms un kvalitāte | Skolēns, demonstrējot sniegumu, izmanto vienu atbilstošu ideju vai prasmi situācijā, kurā ir šaurs disciplinārs / mācību jomas konteksts. | | Skolēns, demonstrējot sniegumu, izmanto vairākas savstarpēji nesaistītas idejas vai prasmes šaurā disciplinārā / mācību jomas kontekstā. | Skolēns, demonstrējot sniegumu, kurā izmanto vairākas idejas vai prasmes, veido savstarpējas sakarības disciplinārā / mācību jomas kontekstā. | Skolēns, demonstrējot sniegumu, kurā izmanto vairākas atbilstošas idejas vai prasmes no dažādām disciplīnām / mācību jomām, veido savstarpējas sakarības un vispārina. |
| 4.2 | Atbalsta nepieciešamība | Skolēns, demonstrējot sniegumu, lieto doto vai jau zināmu paņēmienu ar pieejamo atbalstu. | | Skolēns, demonstrējot sniegumu, patstāvīgi lieto zināmu paņēmienu. | Skolēns, demonstrējot sniegumu, izvēlas un patstāvīgi lieto atbilstošu paņēmienu vai pierakstu. | Skolēns, demonstrējot sniegumu, izvēlas un patstāvīgi lieto atbilstošu paņēmienu un, ja nepieciešams, pielāgo to. |
| 4.3 | Spēja lietot apgūto tipveida un nepazīstamā situācijā | Skolēns demonstrē sniegumu zināmā tipveida situācijā. | | Skolēns demonstrē sniegumu gan zināmā tipveida situācijā, gan mazāk zināmā situācijā. | Skolēns demonstrē sniegumu gan zināmā tipveida situācijā, gan nepazīstamā situācijā. | Skolēns demonstrē sniegumu gan zināmā tipveida situācijā, gan nepazīstamā, gan starpdisciplinārā situācijā. |